Date: 1401
Issuing place: Rom
Country: Italia
Language: latina
Document type: Paavi ja kuuria, Kirjeet

Bonifacius etc. dilecto filio Frederico Trast, canonico Aboensi, salutem etc. Vite ac morum honestas aliaque laudabilia probitatis et virtutum merita, super quibus apud nos fidedigno commendaris testimonio, nos inducunt, ut tibi reddamur ad graciam liberales. Volentes itaque tibi, qui in artibus magister es, premissorum meritorum tuorum intuitu graciam facere specialem, canonicatum ecclesie Aboensis cum plenitudine iuris canonici apostolica tibi auctoritate conferimus et de illo eciam prouidemus; prebendam vero, seu quod loco prebende alicui canonicorum Aboensis ecclesie assignari consueuit, necnon dignitatem, personatum seu officium ipsius ecclesie cum cura uel sine cura, dummodo dignitas ipsa maior post pontificalem in eadem ecclesia non existat, et ad eam consueuerit quis per electionem assumi, si que uel si qui aut si qua in eadem ecclesia vacant ad presens, uel cum uacauerint, quas uel quos seu que tu per te uel procuratorem tuum ad hoc legitime constitutum infra vnius mensis spatium, postquam tibi uel eidem procuratori vacatio illarum uel illorum innotuerit, duxeris acceptandas uel acceptandos seu acceptanda, conferendas uel conferendos seu conferenda tibi post acceptacionem huiusmodi cum omnibus iuribus et pertinencijs suis donationi apostolice reseruamus, districtius inhibentes venerabili fratri nostro episcopo et dilectis filijs capitulo Aboensi ac illi uel illis, ad quem uel ad quos in dicta ecclesia prebendarum ac dignitatum uel personatuum seu officiorum collatio, prouisio, presentatio, electio seu queuis alia dispositio communiter uel diuisim pertinet, ne de huiusmodi prebenda ac dignitate, personatu seu officio interim etiam ante acceptationem eandem, nisi postquam eis constiterit, quod tu uel procurator predictus illas uel illos seu illa nolueritis acceptare, disponere quomodo presumant, ac decernentes exnunc irritum et inane, seu secus super hijs a quoquam quauis auctoritate scienter uel ignoranter contigerit attemptari, non obstantibus de certo canonicorum numero et quibusuis alijs statutis et consuetudinibus ipsius ecclesie contrarijs iuramento, confirmatione apostolica uel quacunque firmitate alia roboratis, aut si aliqui apostolica uel alia quauis auctoritate in eadem ecclesia in canonicos sint recepti uel, ut recipiantur, insistant, seu si super prouisionibus sibi faciendis de canonicatibus et prebendis ac dignitatibus, personatibus uel officijs in dicta ecclesia speciales aut alijs beneficijs ecclesiasticis in illis partibus generales apostolice sedis uel legatorum eius litteras impetrauerint, etiam si per eas ad inhibitionem, reseruationem et decretum uel alias quomodolibet sit processum, quibus omnibus preterquam auctoritate nostra in ecclesia ipsa receptis uel prebendas ac dignitates, personatus seu officia expectantibus in eadem te in assecutione prebende ac dignitatis, personatus seu officij volumus anteferri sed nullum per hoc eis quo ad assecutionem prebendarum ac dignitatum, personatuum seu officiorum aut beneficiorum aliorum preiudicium generari, seu si episcopo et capitulo predictis uel quibusuis alijs communiter uel diuisim ab eadem sit sede indultum, quod ad receptionem uel prouisionem alicuius minime teneantur et ad id compelli non possint, quodque de canonicatibus et prebendis ac dignitatibus, personatibus uel officiis ipsius ecclesie [aut] alijs beneficijs ecclesiasticis ad eorum collationem, prouisionem, presentationem, electionem seu quamuis aliam dispositionem coniunctim uel separatim spectantibus nulli valeat prouideri per litteras apostolicas non facientes plenam et expressam ac de verbo ad verbum de indulto huiusmodi mentionem, et qualibet alia dicte sedis indulgentia generali uel speciali, cuiuscunque tenoris existat, per quam presentibus non expressam uel totaliter non insertam effectus huiusmodi gratie impediri valeat quomodolibet uel differri, et de qua cuiusque toto tenore habenda sit in nostris litteris mentio specialis, aut si presens non fueris ad prestandum de obseruandis statutis et consuetudinibus ipsius ecclesie solitum iuramentum, dummodo in absentia tua per procuratorem ydoneum et, cum ad ecclesiam ipsam accesseris, corporaliter illud prestes. Nulli ergo [omnino hominum liceat hanc paginam] nostre collationis, prouisionis, reseruationis, inhibitionis, constitutionis et voluntatis infringere [uel ei ausu temerario contraire]. Si quis autem [hoc attemptare presumserit, indignationem omnipotentis Dei et beatorum Petri et Pauli, apostolorum eius, se nouerit incursurum]. Datum Rome apud Sanctum Petrum idibus januarii anno duodecimo. Simili modo: Venerabili fratri episcopo Concordiensi et dilectis filijs preposito ac archidiacono ecclesie Aboensis salutem etc. Vite ac morum honestas aliaque laudabilia probitatis et virtutum merita, super quibus apud nos dilectus filius Fredericus Trast, canonicus Aboensis, fidedigno etc. Quocirca discretioni uestre per apostolica scripta mandamus, quatenus uos uel duo aut unus vestrum per uos uel alium seu alios prefatum Fredericum uel procuratorem suum eius nomine exnunc auctoritate nostra in eadem ecclesia Aboensi in canonicum et in fratrem recipi facientes, stallo sibi in choro et loco in capitulo ipsius ecclesie cum dicti iuris plenitudine assignatis, prebendam necnon dignitatem, personatum seu officium huiusmodi per nos, ut premittitur, reseruatas, reseruatos uel reseruata, si tempore huiusmodi reseruationis uacabant aut postea uacauerunt, uel cum uacauerint, cum omnibus juribus et pertinentijs suis eidem Frederico post acceptationem predictam auctoritate nostra conferre et assignare curetis, inducentes eum uel procuratorem suum eius nomine in corporalem possessionem prebende ac dignitatis et personatus uel officij, iuriumque et pertinentiarum predictorum eadem auctoritate, et defendentes inductum ac facientes ipsum Fredericum uel dictum procuratorem pro eo ad dignitatem, personatum uel officium huiusmodi, ut moris est, admitti sibique de ipsorum canonicatus et prebende ac dignitatis uel personatus seu officij fructibus, redditibus, prouentibus, juribus et obuentionibus uniuersis integre responderi, non obstantibus omnibus supradictis, seu si predictis episcopo et capitulo uel quibusuis alijs communiter uel diuisim a prefata sede indultum existat, quod interdici, suspendi uel excommunicari non possint per litteras apostolicas non facientes plenam et expressam ac de verbo ad verbum de indulto huiusmodi mentionem contradictores auctoritate nostra [appellatione postposita compescendo]. Datum ut supra. Pro Deo N. de Beneuento.